**Tájékoztatás a 2021 /22. tanév középfokú felvételi eljárási rendjéről**

**-A középfokú felvételi eljárásban azon tanulók vesznek részt, akik a középfokú iskolák 9. évfolyamaira, illetve 6vagy 8 évfolyamos gimnáziumi képzésre nyújtják be a jelentkezésüket. A felvételi eljárásban való részvételt főszabályként a tanulók általános iskolája koordinálja, a felvételi lapokat is az általános iskola állítja elő.**

A középfokú felvételi eljárás két szakaszból áll:

Az első szakasz: általános felvételi eljárás, amely 2022.január 22. és április 29. között tart.

A második szakasz a rendkívüli felvételi eljárás, amely 2022. május 9. és augusztus 31. között tart.

**2021. október**

*A középfokú iskolák:* Október 20-áig meghatározzák tanulmányi területeik fő jellemzőit, elkészítik felvételi tájékoztatóikat. Az intézmények a felvételi eljárásukat tanulmányi területek szerint bonyolítják le. A tanulmányi terület NEM egyezik meg az osztállyal, csak a felvételi eljárás során van szerepe, ugyanis egy tanulmányi területre felvételt nyerő jelentkezőkből több osztály is kialakítható, de lehetséges az is, hogy az iskola több tanulmányi területre felvételt nyert tanulókból szervez a későbbiekben egy osztályt.

Október 20-áig a honlapjukon nyilvánosságra hozzák a felvételi tájékoztatójukat. Október 20-áig a KIFIR rendszerben elhelyezik a felvételi tájékoztatójukat. (Ennek használatáról külön mellékelünk tájékoztató anyagot.)

A középfokú iskolák a felvételi követelményeket a felvételi tájékoztatóban kötelesek nyilvánosságra hozni: bennük foglalva az egészségügyi alkalmasság és a pályaalkalmassági követelményeket.

Amennyiben az intézmény előírja valamely területén a központi írásbeli vizsgán történő részvételt, a felvételi tájékoztatójának tartalmaznia kell a központi írásbeli vizsga megszervezése, illetve a vizsga eredményének az adott iskola felvételijébe való beszámításra vonatkozó egyedi, valamint a felvételi lebonyolításával kapcsolatos egyéb technikai információkat is.

**2021. november**

A hivatal honlapján nyilvánosságra hozott KIFIR tanulmányi terület és felvételi tájékoztató keresőprogram segítségével megtekinthetők a meghirdetett tanulmányi területek és az intézmények felvételi tájékoztatói. Amennyiben a tanuló részt vesz a központi írásbeli vizsgán, november 16-tól az Oktatási Hivatal honlapján nyilvánosságra hozott listából kiválaszthatja vizsgaszervező intézményt.

**2021. december**

December 3-ig a tanuló jelentkezik a központi írásbeli vizsgára. A tanuló maga döntheti el, hogy melyik vizsgaszervező intézménybe nyújtja be a jelentkezési lapját, függetlenül a felvételi eljárás keretében benyújtandó jelentkezéseitől.

**2022. január**

Azon jelentkezők, akiknek a felvételi lapjait az általános iskola állítja elő az általános iskola által meghatározott formában és az általános iskola által megjelölt időpontig leadják a felvételi lapok kitöltéséhez szükséges, a jelentkezési szándékukra vonatkozó információkat az iskolában.

*Az általános iskola*: Január elejétől elkezdheti a továbbtanulni szándékozó tanulók jelentkezéseinek rögzítését a KIFIR felvételi lap kitöltő rendszer általános iskolák számára készített felületén, és ugyanitt előállíthatják a felvételi lapokat (jelentkezési lap(ok) és tanulói adatlap)

**2022. január 22. 10.00 –Központi írásbeli felvételi vizsgák a vizsgát megszervező középfokú iskolákban**.

2022. január 27. 14.00 –Pótló központi írásbeli felvételi vizsgák a vizsgát megszervező középfokú iskolákban azon jelentkezők számára azoknak, akik az előző írásbelin alapos ok miatt nem tudtak részt venni.

Vizsgaismétlésre nincs mód. Egy tanuló egy intézménybe jelentkezhet központi írásbeli vizsgára, vagyis mindkét tárgyból ugyanabban az intézményben kell írnia.

**„JELENTKEZÉSI LAP KÖZPONTI ÍRÁSBELI VIZSGÁRA” nyomtatványt kell kitölteniük és a középiskolában leadniuk. A különleges bánásmódot igénylő tanulók (SNI, BTM nehézséggel küzdő ) tanulók szüleinek már a jelentkezéseket megelőzően meg kell kezdeniük a tájékozódást a tanulók központi írásbeli vizsgán, illetve a felvételi eljárásban való részvételének speciális feltételeire vonatkozóan.**

A központi írásbeli vizsga lebonyolítása-időigénye-értékelése:

-**A tanulóknak személyazonosításra alkalmas igazolványt (diákigazolvány vagy személyi igazolványt) – kell magukkal vinni**.

-A magyar nyelvi feladatlapok kitöltéséhez segédeszköz nem használható.

-A matematika feladatlapok kitöltéséhez rajzeszközökön kívül (vonalzó, körző, szögmérő) kívül más segédeszköz (pl. számológép) nem használható.

-**A dolgozat megírásakor a rajzokat ceruzával, minden egyéb írásbeli munkát kék vagy fekete színű tintával kell elkészíteni**.

-A vizsga feladatlaponként –magyar nyelv, majd matematika- 45 percet vesz igénybe, köztük 15 percet kell tartani.

-A feladatlapok összeállításának szempontjairól, a feladattípusokról, korábbi évek feladatsorairól az OH [www.oktatas.hu](http://www.oktatas.hu) oldalán találnak információkat.

-Az előző évek feladatsoraimegtalálhatók a Köznevelés/Középfokú felvételi eljárás/Középfokú írásbeli feladatsorok, javítási-értékelési útmutatók link alatt.

-A tanuló teljesítményének megítélését a központi írásbeli vizsga választott helyszíne nem befolyásolhatja.

-Az egyes iskolák felvételi eljárásán belül azonban, a központi írásbeli vizsgán elért pontszám eltérő súllyal szerepelhet.

-A középiskola választhat, hogy melyik tantárgyból kéri a vizsga eredményét, de ez a felvételi összpontszám minimum 50%-át kell képviselnie, akár az egyik, akár mindkét tantárgy eredményét számítják be a felvételi teljesítmény értékelésébe.

A vizsgadolgozatok javításával kapcsolatos észrevételekhez kapcsolódó ügyintézési határidők:

-A központi írásbeli vizsgát megszervező intézmények -az adott írásbeli vizsgát követő nyolc napon belül –lehetőséget biztosítanak a vizsgázó és szülőjének részére a kijavított vizsgadolgozatok megtekintésére—Ez az igazgató által meghatározott helyen és időben történik, egy munkanapot fognak rá biztosítani (8 órát)

-Ha az iskolában a feltételek rendelkezésre állnak, a vizsgázó kérésére a saját kiértékelt dolgozatáról másolatot kell készíteniük.

-A vizsgázó és szülője a hivatalos javítási-értékelési útmutatótól (ez az írásbeli vizsgát követő napon az OH honlapján elérhető lesz) az értékeléssel kapcsolatban a megtekintést követő első munkanap végéig- tizenhat óráig – írásban adhatja le észrevételeit.

Az észrevétel benyújtására nyitva álló határidő elmulasztása esetén egy napon belül lehet igazolási kérelmet benyújtani. Az igazolási kérelem benyújtási határideje jogvesztő.

-A vizsgaszervező intézmény a benyújtott észrevételt elbírálja, a bírálat eredményét három munkanapon belül határozat formájában, megfelelő indokolással, írásban közli az észrevételt tevővel.

-Ha az észrevételt tevő az iskola határozatának kézhezvétele után is fenntartja korábbi észrevételét, ezt három napon belül írásban közli a vizsgát szervező iskolával,- az Oktatási Hivatalnak címezve- a fellebbezést az ügyre vonatkozó dokumentumokkal együtt egy munkanapon belül megküldi az Oktatási Hivatalnak.

A fellebbezés kizárólag a központi írásbeli vizsgát szervező középfokú intézményhez nyújtható be! Felhívjuk figyelmüket, hogy a nem megfelelő helyre benyújtott fellebbezés, hátráltatja az elbírálás folyamatát és késlelteti a döntés meghozatalát.

-Az Oktatási Hivatal a fenntartott észrevételt nyolc napon belül érdemben elbírálja, és a bírálat eredményét határozat formájában megfelelő indoklással elektronikus úton, írásban közli az iskolával, valamint postai úton megküldi az iskolának és a kérelmezőnek.

-A fentiekről a központi írásbeli vizsgát szervező középiskola igazgatója az iskola honlapján, valamint az írásbeli vizsgák megkezdése előtt tájékoztatja a vizsgázókat.

**2022. február**

*A középiskolák:* A központi írásbeli vizsgát megszervező intézmények **február 7-ig** a véglegesítik a központi írásbeli vizsgák eredményeit, valamint a vizsgázók jelenléti adatait, majd a Hivatal által meghatározott módon - Értékelő lapon – közvetlenül tájékoztatja a vizsgázókat a központi vizsga eredményéről.

Az eredeti értékelő lap a jelentkezőnél marad. Másolatokat kell készíteniük azoknak az iskolák számára, amelyekbe majd jelentkezik és az intézmény megköveteli az Értékelő lap másolatának csatolását a jelentkezési laphoz.

 Ezeket az osztályfőnökökhöz kell visszajuttatniuk, ők csatolják a jelentkezési laphoz.

(Amennyiben az értékelő lap elveszi, megsemmisül, annak pótlása kizárólag a vizsgaszervező intézménytől kérhető.)

*Az általános iskola***: 2022. február 18. éjfélig rögzíti** a továbbtanulni szándékozó tanulók jelentkezéseit a KIFIR felvételi lap kitöltő rendszer általános iskolák számára készített felületén, és ugyanitt előállíthatják a felvételi lapokat (jelentkezési lap(ok) és tanulói adatlap).

Az iskolai ellenőrzések, postázás, stb érdekében intézményünk **legkésőbb 2022. február 10.** időpontban kéri a felvételi lapok kitöltéséhez szükséges adatok benyújtását, a dokumentumok aláírását.

Ha a tanköteles tanuló nem nyújt be felvételi kérelmet, az igazgató írásban tájékoztatja a tanulót és a szülőt a tankötelezettség teljesítésével kapcsolatos kötelezettségekről.

Február 18-ig továbbítják a jelentkezési lapokat a középfokú iskolákba. A jelentkezési lap(ok) mellé csatolni kell minden olyan dokumentumot, amely alapján a középfokú iskola a felvételi kérelmeket elbírálását, illetve rangsorolását el tudja végezni.

Természetesen a tanulói adatlapon megjelölt tanulmányi területek sorrendjéről a középfokú iskola nem kap semmilyen információt. Erre vonatkozólag a felvételi eljárás során a jelentkezőtől sem kérhet információt!

Február 22 –március 11. között szóbeli meghallgatások a középfokú iskolákban.

**2022. március**

*A középiskolák:* Március 16-áig nyilvánosságra kell hoznia a tanulmányi területenként elkészített jelentkezők felvételi jegyzékét az iskola honlapján.

A jegyzéken minden jelentkező az **oktatási azonosító számával** (vagy a jelentkezési lapon megadott jeligével) szerepel. A jegyzék tartalmazza a jelentkezőnek a felvételi eljárásban elért összesített eredményét és az iskola által meghatározott rangsorban elfoglalt helyét.

Az intézmény igazgatója saját hatáskörben dönt a jelentkezők felvételéről.

A középfokú iskola a meghirdetett felvételi tájékoztatójának megfelelően figyelembe veszi az általános iskolában szerzett érdemjegyeket, illetve emellett a gimnázium, szakgimnázium és szakképző intézmény esetén a központilag kiadott egységes írásbeli felvételi vizsgák eredményeit, a szóbeli vizsga eredményeit is figyelembe veheti, és ezek alapján rangsorolja a jelentkezőket.

A rangsorolást befolyásolhatja a művészeti vagy testnevelés tanulmányi területre történő felvételhez szükséges alkalmassági vizsga, vagy sportiskolába történő jelentkezés esetén a sportegészségügyi alkalmassági és fizikaiképesség-felmérési vizsgálat követelményeinek való megfelelés, vagy a vallási, világnézeti elkötelezettség vizsgálata.

Egészségügyi alkalmasság: (Szkt 7.§ 2. pont), pályaalkalmassági követelményt: (Szkt 7.§ 4 pont) alatt találhatják.

A jegyzék nem a végleges eredményt tükrözi.

**A jelentkezések módosításának lehetősége március 21-22-én, a módosító tanulói adatlap kitöltésével.**

 A módosító időszakban az alábbi módosítások végezhetők el:

-az eredetileg megküldött tanulói adatlapon megadott sorrend módosítása, illetve-az eredeti tanulói adatlapon szereplő középfokú iskolában, az érintett középfokú iskolával történt előzetes egyeztetés alapján, új tanulmányi terület megjelölése.

Az egyeztetés tényét az intézménynek az eredetileg benyújtott jelentkezési lapon fel kell tüntetnie. Új iskolát (és annak tanulmányi területét) nem lehet a módosító tanulói adatlapon feltüntetni! Intézményt és tanulmányi területet nem lehet a módosító időszakban törölni!

A módosító tanulói adatlapot a tanulói adatlappal megegyező módon kell előállítani, azaz:

-azon jelentkezők számára, akiknek eredeti tanulói adatlapját is az általános iskola állította elő a módosító tanulói adatlapot is az általános iskola állítja elő, a KIFIR felvételi lap kitöltő rendszer általános iskolák számára készített felületén.

A módosító tanulói adatlapokat **március 23-ig kell postára adni** az általános iskolának az Oktatási Hivatal címére. A módosító tanulói adatlap mellékleteként semmilyen dokumentumot nem kell csatolni.

**2022. április**

*A középiskolák:* Április 12-ig a középfokú iskolák igazgatóinak a KIFIR iskolai rangsoroló programban el kell készítenie a jelentkezők sorrendjét tartalmazó ideiglenes felvételi jegyzéket, majd azt az Oktatási Hivatal által meghatározott módon a meg kell küldenie a Hivatalnak.

**Április 29-ig a középfokú iskolák** az egyeztetett felvételi jegyzék alapján **megküldi a felvételről vagy az elutasításról szóló értesítést a jelentkezőnek,** kiskorú jelentkező esetén a szülőnek, továbbá, ha a jelentkező tanulói jogviszonyban áll, **az általános iskolának is**.

A jelentkezés elutasítása esetén az iskola igazgatójának fel kell hívnia a jelentkező és a szülő figyelmét, hogy a döntés ellen- az Nkt.37§-a és az Szkt. 37.§-a alapján- jogorvoslattal élhet. A jogorvoslati eljárást megindító kérelmet annak a középfokú iskolának a fenntartójához kell benyújtani, amelyiknek a döntésével egyet nem ért.

**2022. május**

*A középiskolák:* Május 9-től augusztus 31-ig a középfokú iskola igazgatója rendkívüli felvételi eljárást írhat ki.

Május 9-20-ig rendkívüli felvételi eljárást kell tartani, ha az általános felvételi eljárás keretében a felvehető létszám 90%-nál kevesebb tanulót vettek fel.

**2022. június**

Június 1. A benyújtott kérelmek alapján lefolytatott jogorvoslati eljárás befejezése a fenntartónál.

Június 22–24. között –Beiratkozás a középfokú iskolákba.

Kedves Szülők!

Kérem Önöket, hogy kérdéseikkel keressék az osztályfőnököket! Különös figyelmet fordítsanak a határidőkre, a felvételi eljárás speciális eseteire!

Külön tájékoztatót küldünk az egyéni bánásmódot igénylő tanulóink szülei számára.

Reméljük, hogy sikerül gyermekeiknek a megfelelő iskolába felvételt nyerni.

Vegyék igénybe ennek érdekében az ingyenes iskolai előkészítő foglalkozásainkat, amelyeket iskolánk pedagógusai nagy gondossággal vezetnek.

További sikereket kívánva, bízom a szíves együttműködésükben!

Tisztelettel:

Gerencsér Ágnes

intézményvezető helyettes